**Jegyzőkönyv**

**az Országos Erdészeti Egyesület küldöttgyűlésének**

**2017. december 8-án, 10:00-kor kezdődött üléséről**

*Az ülés helyszíne:* Budapest, Erdészeti Információs Központ

Az ülést megnyitva Zambó Péter elnök köszöntötte a megjelent küldötteket, az Elnökség megjelent tagjait, Kolozsvári Ákos EB tagot és az érdeklődő tagokat. Megállapította, hogy 32 fővel a küldöttgyűlés határozatképes. A jegyzőkönyv vezetésére Szentpéteri Sándor ügyvezető igazgatót, hitelesítőknek Kálmán Miklóst és Szabó Szabolcsot javasolta, melyeket a küldöttgyűlés egyhangúan elfogadott. Ezután ismertette a napirendet, melyet a küldöttek tartózkodás és ellenszavazat nélkül elfogadtak.

Napirend előtt Zambó Péter elnök ismertette a titkárságon bekövetkezett személyi változásokat, méltatta Lomniczi Gergely leköszönt főtitkár munkáját és bemutatta Szentpéteri Sándort, akit ügyvezető igazgatóként kért fel a titkárság vezetésére.

Első napirendi pontban Zambó Péter elnök az Országos Erdészeti Egyesület 2017. évi tevékenységét és működését értékelte. Külön kiemelte az Erdőtörvény módosításban végzett szakmai munkát, az előremutató elképzelések véghezvitelét, amelyre mindig és most is nyitott a politika. „Menjünk tovább ezen az úton és továbbra is mutassuk meg, hogy az ország területének 22 %-át kitevő erdőterületen rend van és az erdészek rendet tartanak.” Méltatta a tagság szerepét a helyi közösségekben, ahol hiteles emberként tudjuk az erdészeti ágazatot képviselni. Felhívta a figyelmet az Erdészeti Lapok megjelenésének határon belüli és kívüli folyamatosságára, mely a magyar szakmai nyelv ápolásának, megőrzésének egyik legfontosabb eleme. A napirend végén megköszönte a 2017. évi egyesületi munkát és aktív tevékenységet kért és vár a tagságtól 2018-ban.

A második napirendi pontban Zambó Péter elnök az Országos Erdészeti Egyesület 2018. évi tagdíjának megállapítására tett javaslatot, valamint Elnökségi határozatot. Az ezzel kapcsolatos előterjesztést a küldöttek írásban megkapták. Kolozsvári Ákos ismertette az EB egyhangú támogató álláspontját. Kungli József az 5./2012. sz. Küldöttgyűlési határozatra hívta fel a figyelmet. Ezek után a Küldöttgyűlés az alábbi határozatokat hozta:

**8/2017. (12.08.) sz. küldöttgyűlési határozat: A küldöttgyűlés a 2018-as tagdíjak vonatkozásában a 2017. évi összegek változatlanul hagyása mellett dönt.**

**A szavazáson jelen van 32 fő küldött. Szavazatok: 32 igen, 0 tartózkodás, 0 nem.**

**9/2017. (12.08.) sz. küldöttgyűlési határozat: A küldöttgyűlés a 2018. január 01-től érvényes tagdíjakat a következők szerint állapítja meg: aktív dolgozók tagdíja évi 9600 Ft; nyugdíjasok tagdíja évi 3600 Ft; kedvezményes (határon túli, tanuló, GYES-GYED, munkanélküli) tagdíj évi 1200 Ft.**

**A szavazáson jelen van 32 fő küldött. Szavazatok: 32 igen, 0 tartózkodás, 0 nem.**

A harmadik napirendi pontban az elnök felkérésére Szentpéteri Sándor ügyvezető igazgató ismertette az Alapszabály módosításának szükségességét, amelyre a bíróság hiánypótló végzésében kötelezte az Egyesületet, valamint a főtitkár személyében történt változást is át kellett vezetni. Az előterjesztést a küldöttek írásban megkapták. Kolozsvári Ákos ismertette az EB álláspontját, miszerint 2 tag észrevételeivel támogatja az EB az Alapszabály módosítását. Ezek után a határozatok ismertetésére került sor.

**10/2017. (12.08.) küldöttgyűlési határozat: Az OEE küldöttgyűlése az Alapszabályt a javaslattal egyezően módosítani rendeli. Fentiek értelmében módosítja az Egyesület rendes és pártoló tagjaira vonatkozó rendelkezéseit, valamint a tagdíjfizetés határidejét és mértékét, pontosítja az Elnökségi tag Egyesületben vállalható egyéb tevékenységeit, ennek az értelmében módosítja az Alapszabály 3. § első bekezdését és második bekezdés b) pontját; 4. §. negyedik és ötödik bekezdését; a 6. §. hetedik bekezdését; 7. § első bekezdés 1.6. pontját; 11. § második bekezdés a) pontját, harmadik bekezdés a) és b) pontjait; 17. § 14. bekezdését**

**A szavazáson jelen van 32 fő küldött. Szavazatok: 32 igen, 0 tartózkodás, 0 nem.**

**11/2017. (12.08.) küldöttgyűlési határozat: Az OEE küldöttgyűlése az 12/2017. (12.08.) számú határozatokban foglalt módosításokkal az OEE Alapszabályának egységes szerkezetbe foglalt módosítását elfogadja.**

**A szavazáson jelen van 32 fő küldött. Szavazatok: 32 igen, 0 tartózkodás, 0 nem.**

Negyedik napirendi pontban Zambó Péter elnök az Országos Erdészeti Egyesület 2018. évi tervezett programjait ismertette. Fontos tevékenységnek tartotta az ágazati szakmai érdekképviseletet, amelyben az FM aktív részvételt vár 2018-ban is. Számos rendezvény közül kiemelte az Országos Erdészbált és a 149. Vándorgyűlést. Meg kell újítani az Erdei Iskolák minősítést, amelyben az Erdei Iskola Szakosztály aktív közreműködését kérte. Felsorolta azokat a programjainkat, amelyeket pályázatokon keresztül kívánunk megvalósítani. Kiadói tevékenységünk keretében tervezzük kiadni az Erdőgazdálkodás Képes Történetének III., az Almanachnak II. kötetét. Megfelelő támogatás mellett kívánjuk megjelentetni a Gyökerek és lombok XI-XII. köteteit.

Felhívta a figyelmet a Helyi Csoportok és Szakosztályok jövő évi tisztújító választásaira, amit novemberben az országos és régiós választások követnek. E kapcsán ismertette Bogdán József DB tag javaslatát az Országos Erdészeti Egyesület régiós szerkezetének megváltoztatására. A rövid ismertető követően élénk hozzászólások következtek, amelyek mutatták a téma fontosságát. Felszólalt Schmotzer András, Nagy Frigyes Vince, Szabó Tibor és Holdampf Gyula.

Az ötödik napirendi pontban Zambó Péter elnök felkérte Lomniczi Gergelyt előadásának megtartására, amelynek címe „Országos reprezentatív közvélemény-kutatás az erdészek és az erdőgazdálkodás megítéléséről, az erdőhasználati szokásokról, az erdőkkel kapcsolatos lakossági ismeretekről és elvárásokról”. Előadásában elmondta, hogy Magyarországon az elmúlt két évtizedből nem áll rendelkezésre ún. nagymintás, reprezentatív kutatás a magyar lakosság erdőlátogatási szokásairól, az erdőkkel és az erdészek munkájával kapcsolatos ismereteiről, így az ágazatnak nincs valós információja arról, hogy az emberek mit is gondolnak rólunk, erdészekről. Ezért is hiánypótló ez a kutatás, amely Egyesületünk megbízásából készült és számos, az erdészmunka jövője szempontjából hasznos eredményekkel szolgált.

A hatodik - egyebek - napirendi pontban Zambó Péter elmondta, hogy Grátzer Miklós erdőmérnök, a Vancouver Sopron Division Alumni elnöke 4000 USD adomány felajánlásával támogatta Egyesületünket. Folytatja a Székház visszaszerzését, amelyet kiemelt feladatának tart. Ezen felül ismertette a Selmecbányán kialakítandó Magyar Erdészek Háza gondolatát, annak megvalósításra tett lépéseket. A hermeszi idősotthonnal kapcsolatos tárgyalások sajnos nem vezettek eddig eredményre, ezért ennek megvalósítására látja a legkevesebb esélyt. Felkérte a hatályos szabályzataink aktualizására az Elnökség, az Ellenőrző és Díjbizottság elnökeit és tagjait, és azt szeretné, ha a következő elnökség már a megújított szabályzatok mellet tudná munkáját végezni.

Az ülés végén Zambó Péter elnök megköszönte a megjelent küldöttek aktív részvételét, és bezárta a küldöttgyűlést, a közelgő ünnepekre Áldott karácsonyt és boldog új évet kívánt mindenkinek.

kmf.

|  |  |
| --- | --- |
| Szentpéteri Sándorjegyzőkönyvvezető | Zambó Péterelnök |
| Hitelesítők: |  |
| Kálmán Miklós | Szabó Szabolcs |